Document ID: 32000D0049

KOMISSION PÄÄTÖS,
tehty 6 päivänä joulukuuta 1999,
päätöksen 1999/356/EY kumoamisesta ja Egyptistä peräisin olevien tai sieltä lähetettyjen maapähkinöiden ja tiettyjen niistä valmistettujen tuotteiden tuonnille määrättävistä erityisedellytyksistä
(tiedoksiannettu numerolla K(1999) 4232)
(ETA:n kannalta merkityksellinen teksti)
(2000/49/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikehygieniasta 14 päivänä kesäkuuta 1993 annetun neuvoston direktiivin 93/43/ETY(1) ja erityisesti sen 10 artiklan 1 kohdan,
on kuullut asiasta jäsenvaltioita,
sekä katsoo seuraavaa:
1) Egyptistä peräisin olevien tai sieltä tuotavien maapähkinöiden ja tiettyjen niistä valmistettujen tuotteiden tuonnin väliaikaisesta keskeyttämisestä 28 päivänä toukokuuta 1999 tehtyä komission päätöstä 1999/356/EY(2) sovelletaan 1 päivään joulukuuta 1999. Kyseinen päätös olisi kumottava.
2) Egyptistä peräisin olevista tai sieltä lähetetyistä maapähkinöistä on todettu suuria aflatoksiini B1-pitoisuuksia. Otettujen näytteiden mukaan Egyptistä peräisin olevissa tai sieltä lähetetyissä maapähkinöissä on toistuvasti huolestuttavan suuria aflatoksiini määriä.
3) Elintarvikealan tiedekomitean mukaan aflatoksiinit, erityisesti aflatoksiini B1, ovat karsinogeenisia ja aiheuttavat jo pieninä annoksina maksasyöpää sekä ovat lisäksi genotoksisia.
4) 31 päivänä tammikuuta 1997 annetun asetuksen (EY) N:o 194/97 muuttamisesta annetussa komission asetuksessa (EY) N:o 1525/98(3) vahvistetaan elintarvikkeiden tiettyjen vieraiden aineiden, erityisesti aflatoksiinien, suurimmat sallitut pitoisuudet. Nämä ovat ylittyneet huomattavasti Egyptistä peräisin olevien tai sieltä lähetettyjen maapähkinöiden näytteissä. Mainitun asetuksen mukaan aflatoksiini B1:n suurin sallittu pitoisuus suoraan kulutukseen tarkoitetuilla maapähkinöillä on 2 miljardiosaa (ppb) ja lajiteltaviksi tai edelleen jalostettaviksi tarkoitetuilla maapähkinöillä 8 ppb. Egyptistä lähetettyjen maapähkinöiden aflatoksiinipitoisuudeksi on todettu jopa 485 ppb.
5) Egypti vie yhteisöön suuria määriä maapähkinöitä, ja väestön joutuminen alttiiksi maapähkinöiden ja niistä valmistettujen tuotteiden sisältämälle aflatoksiinille on vakava uhka yhteisön kansanterveydelle.
6) Egyptissä on suoritettu hygieniaolojen tarkastus, jossa todettiin, että hygieniakäytäntöjen sekä maapähkinöiden jäljitettävyyden parantaminen on tarpeen. Egyptin viranomaiset ovat sitoutuneet parantamaan käytäntöjä erityisesti tuotannon, käsittelyn, lajittelun, jalostuksen, pakkauksen ja kuljetusten osalta. Jotta voidaan varmistaa kansanterveyden suojelun korkea taso, on näin ollen tarkoituksenmukaista asettaa erityisedellytyksiä Egyptistä peräisin oleville tai sieltä lähetettäville maapähkinöille ja niistä valmistetuille tuotteille.
7) Maapähkinät ja niistä valmistetut tuotteet on välttämätöntä tuottaa, käsitellä, lajitella, jalostaa, pakata ja kuljettaa hyvien hygieniakäytäntöjen mukaisesti. Aflatoksiini B1:n pitoisuus sekä aflatoksiinien kokonaispitoisuus on tarpeen määrittää näytteistä, jotka on otettu tavaralähetyksistä juuri ennen niiden lähtöä Egyptistä.
8) Egyptin viranomaisten on liitettävä jokaiseen Egyptistä peräisin olevaan tai sieltä lähetettävään tavaralähetykseen asiakirjoihin perustuvat todisteet, joista käyvät selville tuotanto-, lajittelu-, käsittely-, jalostus-, pakkaus- ja kuljetusolosuhteet sekä tavaralähetyksen aflatoksiini B1:n pitoisuutta ja aflatoksiinien kokonaispitoisuutta koskevien laboratorioanalyysien tulokset.
9) On välttämätöntä, että Egyptistä peräisin olevat tai sieltä lähetetyt maapähkinäerät analysoidaan satamissa, joiden kautta tavarat saapuvat yhteisöön, jotta saadaan selville, kuinka paljon maapähkinöissä on aflatoksiini B1:tä ja aflatoksiineja kaikkiaan,
ON TEHNYT TÄMÄN PÄÄTÖKSEN:
1 artikla
1. Jäsenvaltiot saavat tuoda
- CN-koodiin 1202 10 90 kuuluvia kuorellisia ja CN-koodiin 1202 20 00 kuuluvia kuorittuja, myös murskattuja maapähkinöitä, ja
- CN-koodiin 2008 11 92 kuuluvia (tuotetta lähinnä olevan pakkauksen nettopaino suurempi kuin 1 kg) ja CN-koodiin 2008 11 96 kuuluvia paahdettuja maapähkinöitä (enintään 1 kg),
jotka ovat peräisin Egyptistä tai sieltä lähetettyjä ja jotka on tarkoitettu ihmisravinnoksi tai käytettäväksi elintarvikkeiden ainesosina edellyttäen, että jokaiseen tavaralähetykseen on liitetty virallisen näytteenoton ja analyysin tulokset sekä liitteen I mukainen Egyptin maatalousministeriön edustajan täyttämä, allekirjoittama ja vahvistama terveystodistus.
2. Tavaralähetyksiä saa tuoda yhteisöön ainoastaan jonkin liitteessä 2 olevassa luettelossa mainitun maahantulopaikan kautta.
3. Jokainen tavaralähetys on yksilöitävä koodilla, joka vastaa 1 kohdassa tarkoitetuissa virallisen näytteenoton ja analyysin tuloksissa sekä terveystodistuksessa mainittua koodia.
4. Jäsenvaltioiden on suoritettava asiakirjoihin perustuva tarkastus sen varmistamiseksi, että 1 kohdassa tarkoitetun terveystodistuksen ja siinä tarkoitettujen näyteenoton tulosten osalta asetetut edellytykset täyttyvät.
5. Jäsenvaltioiden on otettava tavaralähetyksistä järjestelmällisesti näytteet niiden aflatoksiini B1-pitoisuuden ja aflatoksiinien kokonaispitoisuuden määrittämiseksi ennen kuin ne lasketaan markkinoille satamasta, jonka kautta ne ovat saapuneet yhteisöön, sekä ilmoitettava komissiolle näiden määritysten tulokset.
2 artikla
Tätä päätöstä on tarkasteltava uudelleen ennen 30 päivää marraskuuta 2000 ja arvioitava, tarjoavatko 1 artiklassa tarkoitetut erityisedellytykset riittävän suojan kansanterveydelle yhteisössä. Samassa yhteydessä on arvioitava, onko olemassa jatkuva tarve jatkaa erityisedellytysten soveltamista.
3 artikla
Kumotaan päätös 1999/356/EY.
4 artikla
Jäsenvaltioiden on toteutettava tämän päätöksen noudattamisen edellyttämät tuontia koskevat toimenpiteet. Niiden on ilmoitettava tästä komissiolle.
5 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä joulukuuta 1999.

Labels: 3
17
18